ทิพยฯลุยไฟเข้าตลาด
แม้ตลาดหุ้นไทยจะผันผวนตามภาวะเศรษฐกิจ แต่บริษัท ทิพยประกันชีวิตแล้วยังคงเดินหน้าที่จะปลุกปั้นตัวเอง หลังเปิดดำเนินงานมาได้เพียง 3 ปี เพื่อนำบริษัทเข้าไปจดทะเบียนในตลาดหุ้นไทยภายในไตรมาส 3 นี้
6 มี.ค. 2558

แม้ตลาดหุ้นไทยจะผันผวนตามภาวะเศรษฐกิจ แต่บริษัท ทิพยประกันชีวิตแล้วยังคงเดินหน้าที่จะปลุกปั้นตัวเอง หลังเปิดดำเนินงานมาได้เพียง 3 ปี เพื่อนำบริษัทเข้าไปจดทะเบียนในตลาดหุ้นไทยภายในไตรมาส 3 นี้
ล่าสุดได้ว่าจ้างให้บริษัทหลักทรัพย์ (บล.) บัวหลวง และบริษัท กรุงไทยแอดไวซ์เซอร์รี่ เป็นที่ปรึกษาทางการเงิน และให้ บล.บัวหลวง และ บล.เคที ซีมิโก้ เป็นผู้รับประกันการจำหน่าย  โดยวางแผนยื่นจดทะเบียนในตลาดหุ้นภายในกลางปี
ก่อนหน้านี้ คณะกรรมการบริษัทอนุมัติการแตกพาร์จาก 100 บาท/หุ้น เป็น 1 บาท/หุ้น และเตรียมเสนอให้ที่ประชุมผู้ถือหุ้นเห็นชอบ ในวันที่ 22 เม.ย.นี้ ก่อนเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย ต่อไป
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต กล่าวว่า ตอนนี้บริษัทอยู่ระหว่างขั้นตอนในรายละเอียดต่างๆ โดยเฉพาะในเรื่องขอราคาเสนอขายครั้งแรก (IPO) จะได้ราคาขายที่แท้จริงหลังประกาศผลการดำเนินงานช่วงไตรมาส 2 นี้ สำหรับทุนจดทะเบียนหลังเข้าระดมทุนแล้วจะปรับจาก 1,700 ล้านบาท เป็น 2,500 ล้านบาท
จุดประสงค์การเข้าตลาดก็เพื่อให้เป็นไปตามนโยบายของผู้ถือหุ้นอย่างธนาคารออมสินและบริษัท ทิพยประกันภัย ในฐานะผู้ถือหุ้นใหญ่ และยังต้องการนำเงินมาตั้งสำรองเสริมความแกร่ง และนำไปขยายสาขารองรับการเปิดเออีซี ในปีนี้
สำหรับเป้าหมายธุรกิจในปีนี้ ตั้งเป้าเบี้ยรับรวมไว้ที่  5,500 ล้านบาท เติบโต 30%  และคาดว่าจะทำกำไรได้ไม่ต่ำ 10% ขณะที่ผลดำเนินงานในปี 2557 มียอดเบี้ยรับรวม 4,290 ล้านบาท มีกำไรสุทธิ 404 ล้านบาท  เพิ่มขึ้นจากปีก่อนที่ทำกำไรสุทธิ 94 ล้านบาท เติบโต 330% ซึ่งเป็นการเติบโตแบบก้าวกระโดดตลอด 3 ปีที่ผ่านมา มีอัตราเฉลี่ยที่ 390% จากที่ขาดทุนถึง 190 ล้านบาทในปีแรก
อย่างไรก็ตาม ปีนี้บริษัทคาดหวังกำไรเติบโตถึง 10% ด้วยการปรับกลยุทธ์การตลาดและการลงทุนให้สอดคล้องกับสถานการณ์และสร้างผลตอบแทนในระดับสูง โดยเฉพาะด้านการลงทุนตั้งเป้าหมายผลตอบแทนปีนี้ที่ 5.3% รายได้จากการลงทุนเพิ่มขึ้น 10% จากช่วงปี 2557 ที่รายได้เติบโต 398 ล้านบาท ส่วนยอดลงทุนปัจจุบันอยู่ที่ 8,000 ล้านบาท และคาดว่าสิ้นปีนี้จะเพิ่มเป็น 1 หมื่นล้านบาท